tartuNLP/wikipedia-smugri-20251201 huggingface dataset:
Nakdong

Nakdong tai Nakdonggang (, hanja ) on Etelä-Korean pisin joki. Se alkaa Korean niemimaan itäisestä vuoristosta ja virtaa etelään Daegun ja Busanin kaupunkien läpi, kunnes laskee Koreansalmeen Korean niemimaan etelärannikolla.
Reitti.
Nakdong saa alkunsa Gangwonin maakunnan vuoristoisesta lounaisosasta. Joen leveys vaihtelee muutamasta metristä sen yläjuoksulla useaan sataan metriin lähestyttäessä Nakdongin estuaaria. Nakdong on Pohjois- ja Etelä-Gyeongsangin provinssien tärkein joki, ja siihen laskee vesiä myös osasta Pohjois- ja Etelä-Jeollan provinsseista lännessä. Kaikkiaan Nakdongin valuma-alue on 23384 km2. Nakdongin tärkeimmät sivujoet ovat Yeong, Geumho ja Nam.
Historia.
Nakdongin jokilaaksossa on ollut asutusta niin kauan kuin Korean niemimaalla on ollut ihmisiä. Sieltä on löydetty useita neoliittisia asuinpaikkoja.
Kolmen valtakunnan kaudella (100-luvulta eaa. aina 600-luvulle jaa.) Nakdong oli pitkään Gayan konfederaation ja Sillan rajana, kunnes Silla kukisti kilpailevat valtiot. Joki oli tärkeä kulkuväylä myös Sillaa seuranneina Goryeo- ja Joseon-kausina. Kalaa, etenkin makrillia, kuljetettiin jokea pitkin sisämaahan, ja Andongin kaupungista kehittyi Joseon-dynastian aikaan kalan tärkeä kauppapaikka.
Korean sodassa Nakdong-joen laaksossa käytiin taisteluja syksyllä 1950, YK:n joukkojen pyrkiessä pysäyttämään Pohjois-Korean joukkojen etenemisen Busania ja Daegua kohti.
Luonto.
Nakdongin jokilaaksossa on lukuisia kosteikkoalueita, joista merkittävimpiä ovat Joonamin tekoaltaan kosteikot Changwonin lähellä, ja Upon Ramsar-alue Etelä-Gyeongsangin maakunnassa. Niillä elää runsaasti harvinaisia ja uhanalaisia lajeja, etenkin lintuja kuten siperiantaveja ja silmälasikurkia. Myös Nakdongin estuaari on vesilinnuille merkittävä alue, huolimatta Busanin sataman ja lisääntyvän kaupungistumisen ja rakentamisen vaikutuksista.
Nakdong sivujokineen on tärkeä juomaveden lähde jokilaakson asukkaille. Veden saastuminen asutuksen jätevedistä ja maatalouden huuhtoumista on jatkuva huolenaihe.
Taloudellinen merkitys.
Joki on purjehduskelpoinen Andongiin asti, mutta nykyään merkittävää jokiliikennettä on ainoastaan Nakdongin alajuoksulla. Joki tarjoaa sen varrella asuville kuitenkin sekä ravintoa (mm. kotiloita ja kissakaloja) että kasteluvettä maatalouteen.
Andongin luona jokeen on rakennettu huomattava vesivoimalaitos, joka on luonut joukon tekojärviä. Näistä Andongjärvi on suurin. Järviin on istutettu basseja, joiden kalastaminen on suosittua.
Point Barrow

Point Barrow eli Nuvuk on Alaskan ja koko Yhdysvaltojen pohjoisin piste (71°23’20”N ja 156°28’45”W). Se sijaitsee noin 14 kilometriä Utqiagvikin (entinen Barrow) kaupungista koilliseen. 
Point Barrow on nimetty John Barrowin mukaan, vuonna 1826.
Aleksandr Lvovski

Aleksandr Silvestrovitš Lvovski (, 13. syyskuuta 1858 – 15. tammikuuta 1938 Tallinna) oli venäläinen sotilas, joka toimi Uudenmaan läänin kuvernöörinä vuosina 1905–1906.
Aleksandr Lvovski syntyi aatelisperheeseen. Hän kävi Nikolain kaartinopiston ja palveli ratsukaartissa. Lvovski nimitettiin vuonna 1891 pääesikunnan virkamieheksi ja vuonna 1901 hänet ylennettiin everstiksi. Vuodesta 1902 lähtien hän työskenteli Suomen kenraalikuvernöörin virastossa ja vuodesta 1905 Uudenmaan läänin kuvernöörinä. Lvovski sai virkaeron kesäkuussa 1906, jolloin hänet ylennettiin kenraalimajuriksi.
Lvovski asui vallankumouksen jälkeen Virossa.
Fredrik af Forselles

Fredrik af Forselles (8. kesäkuuta 1829 Elimäki – 14. joulukuuta 1911 Helsinki) oli suomalainen sotilas ja valtiopäivämies.
Af Forsellesin isä oli majuri Fredrik Johan Ulrik af Forselles. Kenraali, senaattori Edvard Gustaf af Forselles, everstiluutnantit Jacob Henrik Alexander af Forselles ja Theodor Ulrik af Forselles sekä virka- ja valtiopäivämies Karl Viktor Hjalmar af Forselles olivat hänen veljiään. Af Forsellesin puolisot olivat vuodesta 1857 Adolfina Emilia Kellander (k. 1875) ja vuodesta 1877 Sigrid Sofia Matilda Elving. Taidemaalari Anna af Forselles-Schybergson, juristi ja virka- ja valtiopäivämies Carl Axel Birger af Forselles ja kansanedustaja Jenny af Forselles olivat Fredrik af Forsellesin lapsia ensimmäisestä avioliitosta. Af Forselles kävi Haminan kadettikoulun ja palveli vänrikkinä vuodesta 1849, aliluutnantiksi hän yleni 1851, luutnantiksi ja alikapteeniksi 1854 ja kapteeniksi 1855. Vakinaisesta sotapalveluksesta af Forselles erosi everstiluutnanttina 1860, mutta toimi vielä reservialueen alueupseerina vuoteen 1894, jolloin hän sai eron palveluksesta everstinä.
Af Forselles oli aatelissäädyssä edustaja valtiopäivillä 1867 ja 1872.
Mobaye

Mobaye on Basse-Kotossa sijaitseva kaupunki Keski-Afrikan tasavallan eteläosissa. Siellä asuu 7 176 asukasta ja väestö kasvoi 0,05 prosentilla vuosina 1988–2003.
Väestönkehitys.
Lähde:
Giuseppe Prezzolini

Giuseppe Prezzolini (27. tammikuuta 1882 Perugia, Italia – 14. heinäkuuta 1982 Lugano, Sveitsi) oli italialainen kirjailija ja kulttuurikriitikko. Italian keskeisiä kulttuurihenkilöitä 1900-luvun alkuvuosina ollut Prezzolini perusti Giovanni Papinin kanssa aikakauslehden "Il Leonardo", joka ilmestyi 1903–1907, sekä "La Vocen", joka päätoimittaja hän oli vuodet 1908–1914. Lehtien aiheina olivat kirjalliset ja aatteelliset virtaukset. Hän opetti vuosina 1930–1950 Yhdysvalloissa Columbian yliopistossa Italian kirjallisuutta.
Titaani(IV)fluoridi

Titaani(IV)fluoridi (TiF4) eli titaanitetrafluoridi on titaanin ja fluorin muodostama epäorgaaninen molekyyliyhdiste. Yhdistettä voidaan käyttää orgaanisen kemian synteeseissä ja erikoislasien valmistuksessa ja hammaslääketieteessä.
Ominaisuudet, valmistus ja käyttö.
Huoneenlämpötilassa titaani(IV)fluoridi on valkoista kiteistä ja hygroskooppista ainetta. Rakenteeltaan se on polymeeri. Aine hydrolysoituu veden vaikutuksesta, mutta liukenee etanoliin ja komplekseja muodostaviin orgaanisiin liuottimiin kuten asetonitriiliin ja pyridiiniin. Titaani(IV)fluoridi on Lewis-happo ja reagoi esimerkiksi fluoridien kanssa kompleksiseksi heksafluorotitanaatti(IV)ioniksi ([TiF6]2-). Yhdiste muodostaa myös useita muita komplekseja.
Titaani(IV)fluoridia muodostuu titaanin ja fluorin reagoidessa 250 °C:n lämpötilassa. Tyypillisin tapa valmistaa yhdistettä on kuitenkin titaani(IV)kloridin tai titaanidioksidin reaktio vetyfluoridin kanssa.
Ti + 2 F2 → TiF4
TiCl4 + 4 HF → TiF4 + 4 HCl
TiO2 + 4 HF → TiF4 + 2 H2O
Titaani(IV)fluoridia käytetään fluoraavana reagenssina orgaanisen kemian synteeseissä. Siitä valmistetaan erikoislaseja sekä synteettisiä jalokiviä. Titaani(IV)fluoridi voidaan lisätä hammastahnoihin ja eräissä tutkimuksissa se on osoittautunut tehokkaammaksi karieksen torjunnassa kuin yleisemmin käytetyt fluoridit. Tulokset ovat osin ristiriitaisia.
Viktor Leonhard af Forselles

Viktor (Victor) Leonhard (Leonard) af Forselles (23. maaliskuuta 1839 Elimäki – 28. kesäkuuta 1874 Viipuri) oli suomalainen juristi, maanviljelijä ja valtiopäivämies. 
Af Forsellesin vanhemmat olivat majuri Fredrik Johan Ulrik af Forselles ja Ulrika Charlotta Möllersvärd ja puoliso vuodesta 1866 Anna Charlotta Constance Ullner. Af Forselles tuli ylioppilaaksi 1857, suoritti tuomarintutkinnon 1862 ja sai varatuomarin arvon 1865. Hän oli tilanomistaja Nastolassa. Af Forselles oli valtiopäiväedustaja aatelissäädyssä 1867 ja 1872.
Lars Oskar Wilhelm af Heurlin

Lars Oskar Wilhelm af Heurlin (30. tammikuuta 1844 Turku – 12. huhtikuuta 1875 Rooma, Italia) oli suomalainen liike- ja valtiopäivämies. 
Af Heurlinin vanhemmat olivat hovioikeudenneuvos Johan Wilhelm af Heurlin ja Johanna Karolina Prytz ja puoliso vuodesta 1871 järjestöaktiivi Augusta Helena Bergbom, senaattori Johan Erik Bergbomin tytär. Turussa 1863 ylioppilaaksi tullut af Heurlin omisti kirjapainon Helsingissä ja maatilan Paraisilla. Hän oli valtiopäiväedustaja aatelissäädyssä 1867 ja 1872. 
Af Heurlinin poikia olivat lääkäri, valtiopäivämies Maunu Ossian af Heurlin ja pankinjohtaja, poliitikko Lauri af Heurlin. Laulunopettaja, raittiusasia-aktiivi Paula af Heurlin oli puolestaan hänen tyttärensä.
Taebaekvuoret

Taebaekvuoret (koreaksi hangul , hanja eli "Taebaek sanmaek") on Korean niemimaan tärkein vuoristo. Se ulottuu Pohjois-Koreasta Etelä-Koreaan.
Maantiede.
Taebaekvuoret sijaitsevat Korean niemimaan itäreunalla ja noudattelevat Japaninmeren rannikkoa. Hwangnyong (1268 m) Pohjois-Koreassa on vuoriston pohjoinen päätepiste; etelässä se ulottuu Busaniin asti. Kokonaisuudessaan vuorijonon pituus on n. 500 km ja leveys n. 100 km. Sen keskikorkeus on n. 1000 m. Huomattavia vuorenhuippuja ovat Seoraksan (1708 m), joka on koko vuoriston korkein kohta, Kumgansan (1638 m), Taebaeksan (1566,7 m) ja Odaesan (1563 m).
Taebakvuorten länsirinteet nousevat suhteellisen loivina jokilaaksoista, kun taas itärinteet laskeutuvat jyrkkinä kapealle itäiselle rannikkotasangolle. Vuorijonosta erkanee lounaaseen useita sivuhaaroja, joista merkittävin on Sobaekvuoret. Etelä-Korean tärkeimmät joet, Hanjoki ja Nakdong saavat alkunsa Taebaekvuorilta.
Luonto.
Taebaekvuoret ovat suurelta osin metsän peitossa. Alueella sijaitsee Taebaeksanin kansallispuisto.
Luonnonvarat.
Vuorilta louhitaan rautaa, hiiltä, volframia, fluoriittia ja kalkkikiveä.
Tommi Parkkonen

Tommi Parkkonen (heinäkuu 1970 Jyväskylän maalaiskunta – 10. huhtikuuta 2023 Helsinki) oli suomalainen politiikan toimittaja. Vuosina 1990–2021 Parkkonen työskenteli toimittajana "Iltalehdessä". Vuodesta 2008 hänen tehtävänimikkeensä oli politiikan toimittaja.
Koulutukseltaan Parkkonen oli ylioppilas. Hän opiskeli Alkio-opistossa.
"Iltalehden" jälkeen hän siirtyi Alfa-tv:lle, jossa hän juonsi omaa ajankohtaisohjelmaansa, perjantaisin lähetettävää "Viikon Parkkonen" -keskusteluohjelmaa. Aiemmin hän oli kirjoittanut muun muassa "Rumbaan", "City"-lehteen, Ylelle ja MTV:lle. Hänet tunnettiin hyvistä suhteistaan poliitikkoihin.
Vuonna 2022 Oulun käräjäoikeus tuomitsi Parkkosen Oulun entisen kaupunginvaltuutetun Junes Lokan kunnian loukkaamisesta 15 päiväsakkoon. Lisäksi oikeus tuomitsi Parkkosen maksamaan Lokalle kärsimyksestä ja vahingosta tuhat euroa sekä oikeudenkäyntikuluja 2300 euroa. Parkkonen luonnehti Lokkaa "vastenmieliseksi ja halveksittavaksi ihmiskunnan loppusaastaksi" ja "niin sanotuksi kusipääksi".
Reynolds Price

Reynolds Price (1933 Macon, Pohjois-Carolina, Yhdysvallat – 2011) oli yhdysvaltalainen kirjailija. Hän opetti useissa yliopistoissa.
Pricen teoksia luonnehtii paikallisuus ja mystiset viittaukset, joiden vuoksi hänen sanotaan muistuttavan William Faulkneria, mutta vaikutteita on kuitenkin enemmän tullut Eudora Weltyltä. Myös ironia ja komiikka ovat hänelle tunnusomaisia, joskin hän on romaanihenkilöidensä puolella. Hänen tuotantoonsa kuuluu myös novelleja, runoja ja esseitä.
Kuningas Ubu

Kuningas Ubu () on Alfred Jarryn kirjoittama farssi, joka esitettiin ensi kerran vuonna 1896.
Näytelmän nimihahmo, Père Ubu, on mässäilevä, ahne ja julma henkilö, joka teurastaa Puolan kuninkaallisen perheen noustakseen valtaistuimelle. Ubu on valmis uhraamaan kenet tahansa päästäkseen päämääräänsä, mutta paljastuu lopulta pelkuriksi, kun hänen on pakko käydä taisteluun Puolan kuninkaan henkiin jäänyttä poikaa vastaan. Kuningas Ubun ulosteisiin ja ruoansulatukseen liittyvät viittaukset, ylimielinen tyyli ja karkea ranskan kieli herättivät pahennusta näytelmän ensi-illassa.
Yhdysvaltalainen kokeellinen rock-yhtye Pere Ubu otti nimensä tästä teoksesta.
Harri Lönnberg (jääkiekkoilija)

Harri Lönnberg (s. 7. kesäkuuta 1971 Pori) on entinen suomalainen jääkiekkoilija. Hän oli pelipaikaltaan keskushyökkääjä. Lönnberg edusti jääkiekon SM-liigassa Porin Ässiä vuosina 1990–1994 ja 1998–1999, Rauman Lukkoa 1994–1996 ja Tampereen Tapparaa 1997–1999. Lönnberg pelasi pääsarjatasolla lisäksi yhden kauden Saksassa Nürnberg Ice Tigersissa 1990-luvun puolivälissä. Lönnberg pelasi ensimmäiset kaksi SM-liigaotteluaan Ässissä kaudella 1990–1991, mutta vietti suurimman osan kaudesta seuran A-junioreissa. Lönnberg oli kyseisellä kaudella A-junioreiden sarjan paras pistemies tehtyään 36 runkosarjaottelussa tehopisteet 24+35=59.
Lönnberg edusti pääsarjauransa aikana myös Kokkolan Hermestä jääkiekon I-divisioonassa ja Rögle BK:ta Ruotsin Hockeyettanissa. Pelattuaan viimeiset SM-liigaottelunsa kaudella 1998–1999 Tapparassa ja Ässissä, Lönnberg pelasi vielä I-divisioonaa ja Mestistä Vaasan Sportissa sekä Ruotsin Hockeyettania ja HockeyTvåania Olofströms IK:ssa. Lönnberg lopetti uransa vuonna 2004. Hän pelasi SM-liigassa yhteensä 315 runkosarjaottelua tehoilla 48+57=105 sekä 34 pudotuspeliottelua pisteillä 3+3=6. Hän voitti urallaan yhden SM-mitalin, pronssia Rauman Lukossa kaudella 1995–1996. Lönnbergin ylivoimaisesti tehokkain SM-liigakausi oli 1994–1995 Lukossa, jolloin hän teki 49 runkosarjaottelussa 40 tehopistettä (19+21).
Demokraattinen puolue (Etelä-Korea, 2011)

Demokraattinen puolue (, hanja ; lyhenne DP, vuoteen 2013 Demokraattinen yhdistynyt puolue, DUP) oli sosiaaliliberaali puolue Etelä-Koreassa. Puolue perustettiin vuonna 2011 ja lakkautettiin vuonna 2014. Sen seuraaja on nykyinen Demokraattinen puolue. Puolue sai ainoissa vaaleissaan vuonna 2012 127 paikkaa Etelä-Korean kansalliskokouksen 300 paikasta.
Andersonin piirikunta (Tennessee)

Andersonin piirikunta () on Yhdysvaltojen Tennesseen osavaltiossa sijaitseva piirikunta. Sen väkiluku oli 76 978 vuonna 2019. Piirikunnan hallintokeskus on Clintonin kaupunki. Piirikunta perustettiin 6. marraskuuta 1801.
Kim Boo-kyum

Kim Boo-kyum (, hanja ; s. 1958) on eteläkorealainen poliitikko ja nykyinen maan pääministeri. Hän on Etelä-Korean demokraattisen puolueen jäsen.
Toyohara Chikanobu

Toyohara Chikanobu (, 1838–1912), myös Yōshū Chikanobu () oli japanilainen ukiyo-e-tyylisuunnan kuvittaja ja puupiirrospainokuvien suunnittelija Meiji-kaudella. Chikanobaa pidetään yhtenä viimeisistä perinteisten puupiirroskuvien mestareista, jonka vaikutus japanilaiseen taiteeseen ylsi kauas tulevaisuuteen. Chikanobu tunnettiin bijinga-kuvistaan (kirjaimellisesti 'kauniiden naisten kuvat'). Chikanobun töissä on myöhemmin nähty japanilaisen yhteiskunnan siirtymä samuraiden esimodernilta ajalta kohti Meiji-kauden modernia yhteiskuntaa.
Elämä ja ura.
Chikanobu syntyi Edossa (nykyisin Tokio) samurai-perheeseen. Hän opiskeli painokuvien suunnittelua Utagawa Kuniyoshin ja Toyohara Kunichikan johdolla. Chikanobun isän kuoltua virka-asema siirtyi pojalle. Chikanobu taisteli Tokugawa-shōgunaatin joukoissa keisari Meijin kannattajia vastaan. Hänet pidätettiin ja palautettiin vuonna 1875 Edoon, josta oli nyt tullut Tokio. Tokiossa Chikanobu ryhtyi painokuvien suunnittelijaksi. 
Chikanobu suunnitteli sekä bijinga- että yakusha-e-kuvia ('näyttelijöiden kuvat'). Nykyisin hänet tunnetaan kuitenkin varsinkin kuvistaan, joissa näkyy käynnissä ollut yhteiskunnallinen muutos. Chikanobun tunnetuimmat työt ovat kuvasarjoja tai triptyykkejä. Jotkut Chikanobun työt syntyivät toimeksiannosta lähteä kuvaamaan tapahtumia nykyajan sanomalehtikuvaajan tavoin. Chikanobu suunnitteli myös yhden ensimmäisistä virallisista kuvista Keisari Meijistä. Monille japanilaisille Chikanobun muotokuva oli ensimmäinen näkymä katseilta suojassa kasvaneen uuden keisarin elämään. Chikanobu kuvitti myös kirjoja ja teki uransa aikana yhteistyötä noin 70 eri kustantajan kanssa. Chikanobu kuoli 75-vuotiaana vuonna 1912.
Hudspethin piirikunta

 
Hudspethin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 4 886 vuonna 2019. Piirikunnan hallintokeskus on Sierra Blancan kunnallishallinnoton alue. Piirikunta perustettiin vuonna 1917.
Culbersonin piirikunta

 
Culbersonin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 2 171 vuonna 2019. Piirikunnan hallintokeskus on Van Hornin kunta. Piirikunta perustettiin vuonna 1912.
Otto Gerhard af Schultén

Otto Gerhard af Schultén (2. elokuuta 1843 Helsinki – 16. toukokuuta 1895 Helsinki) oli suomalainen vapaaherra, juristi ja virka- ja valtiopäivämies. 
Af Schulténin vanhemmat olivat todellinen valtioneuvos, vapaaherra Otto Reinhold af Schultén ja Anna Karolina Törnqvist. Af Schultén tuli ylioppilaaksi Helsingissä 1861 ja valmistui filosofian maisteriksi 1869 ja molempien oikeuksien kandidaatiksi 1878. Hän oli senaatin valtiovaraintoimituskunnan apukamreeri vuodesta 1884. Af Schultén oli aatelissäädyssä edustaja valtiopäivillä 1872.
August Leonidas Tawast

August Leonidas Tawast (1. tammikuuta 1835 Savonlinna – 6. lokakuuta 1877 Helsinki) oli suomalainen sotilas ja valtiopäivämies. 
Tawastin vanhemmat olivat Alexander Magnus Tawast ja Elisabet Gustava Tawast ja puoliso Nina Tikotsky. Tawast oli upseeri, joka palveli tykistökapteenina. Hän osallistui aatelissäädyssä valtiopäiville 1872.
Parkland Memorial Hospital

Parkland Memorial Hospital on sairaala Dallasissa, Texasin osavaltiossa, Yhdysvalloissa. Parkland on Dallasin piirikuntaa palveleva julkinen sairaala. Sairaala kuuluu Parkland Health &amp; Hospital Systemiin. Sairaalapaikkoja Parklandissa on 882.
Torsten Nilsson (säveltäjä)

Torsten Nilsson (21. tammikuuta 1920 Höör – 24. syyskuuta 1999 Tukholma) oli ruotsalainen säveltäjä, urkuri ja kuoronjohtaja.
Nilsson suoritti urkurin, kanttorin ja musiikinopettajan tutkinnot Tukholman kuninkaallisessa musiikkikorkeakoulussa. Lisäksi hän opiskeli siellä sävellystä ja kontrapunktia Melcher Melchersin johdolla. Samanaikaisesti hän suoritti pianonsoiton opintoja Karl Wohlfartin johdolla. Hän oli myös Alf Linderin urkuoppilaana. Vuosina 1962–1982 Nilsson työskenteli kirkkomuusikkona Tukholman Oscarskyrkanissa palveltuaan aiemmin Köpingin kirkkoa ja Helsingborgin Pyhän Marian kirkkoa. 
Alun perin Nilsson keskittyi lähinnä hengellisen musiikin säveltämiseen. Hänen hengellisten teostensa joukossa on urkusävellyksiä, soololauluja, motetteja, kuoroteoksia ja kirkko-oopperoita. Myöhemmin Nilsson laajensi genrevalikoimaansa; hänen maalliseen tuotantoonsa kuuluu esimerkiksi kaksi pianokonserttoa. Tyylillisesti Nilsson kehittyi uusbarokin ja uusklassismin kautta sarjallisuuteen, josta eteni vapaaseen, ekspressionistiseen tyyliin improvisatorisin piirtein. Nilsson perehtyi kaksitoistasäveljärjestelmään Anton Heillerin johdolla Wienissä. Hänelle tärkeä yhteistyökumppani oli urkuri Karl-Erik Welin. Kuoronjohtajana hän johti usein Ruotsin radion kuoroa (Radiokören).
Nilsson opetti Uppsalan yliopistossa, Tukholman teologisessa instituutissa ja Tukholman musiikkipedagogisessa instituutissa.
Johan Georg Agricola

Johan Georg Agricola (7. kesäkuuta 1792 Espoo – 3. toukokuuta 1872 Espoo) oli suomalainen juristi ja virka- ja valtiopäivämies. 
Agricolan vanhemmat olivat rykmentinkirjuri, sotakamreeri Johan Agricola ja Helena Kristina Elfving ja puoliso vuodesta 1830 Amalia Antoinetta Nyman (k. 1834). Agricola tuli ylioppilaaksi Turussa ja valmistui juristiksi 1814, varatuomarin arvon hän sai 1824. Hän oli Turun hovioikeuden ylimääräinen notaari 1816 ja Viipurin läänin varalääninsihteeri 1817. Senaatin prokuraattorintoimituskunnan kopistiksi Agricola tuli 1820, kirkollistoimituskunnan kanslistiksi 1826 ja valtiovaraintoimituskunnan protokollasihteeriksi 1832, mistä tehtävästrä hän erosi 1841. Agricola oli myös tilanomistaja Espoon Kilossa. Agricola introdusoitiin sittemmin virheelliseksi osoitetun sukujohdon perusteella Suomen ritarihuoneeseen vuonna 1864.
Agricola oli valtiopäiväedustaja aatelissäädyssä 1867.
Collinin piirikunta

 
Collinin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 1 034 730 vuonna 2019. Piirikunnan hallintokeskus on McKinneyn kaupunki. Piirikunta perustettiin vuonna 1846.
Oskar Leonard af Forselles

Oskar Leonard af Forselles (16. tammikuuta 1838 Elimäki – 29. maaliskuuta 1872 Wien) oli suomalainen maanviljelijä ja valtiopäivämies. 
Af Forsellesin vanhemmat olivat majuri Fredrik Johan Ulrik af Forselles ja Ulrika Charlotta Möllersvärd ja puoliso vuodesta 1870 Emilia Helena Edelheim. Af Forselles tuli ylioppilaaksi 1857 ja oli tilanomistaja Elimäellä. Hän oli valtiopäiväedustaja aatelissäädyssä 1867.
Dentonin piirikunta

 
Dentonin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 887 207 vuonna 2019. Piirikunnan hallintokeskus on Dentonin kaupunki. Piirikunta perustettiin 11. huhtikuuta 1846.
Snowbird

Snowbird () on henkilö, joka muuttaa kylmemmistä Pohjois-Amerikan pohjoisosista lämpimiin eteläosiin, tyypillisesti talvella. Eteläosat ovat Sun Belt ja Havaiji Yhdysvalloissa, Meksiko ja Karibia. Tällaiset henkilöt olivat ennen vanhempia ihmisiä, mutta ovat nyt kaikista ikäluokista.
Vastaavasti sunbird () on henkilö, joka jättää lämpimämmät paikat kesällä ja muuttaa viileämpään paikkaan, kuten pohjoisemmaksi tai vuoristoon.
Piero Soderini

Piero di Tommaso Soderini (17. maaliskuuta 1451 tai 18. toukokuuta 1452 Firenze – 13. kesäkuuta 1522 Rooma, Kirkkovaltio) oli italialainen valtiomies, joka oli vuosina 1502–1512 Firenzen tasavallan johtaja.
Soderini kuului vanhaan firenzeläissukuun, jotka tunnettiin lääkäreinä. Hänestä tuli priori vuonna 1481. Soderini pääsi Firenzeä johtaneen Piero di Lorenzo de’ Medicin suosioon, ja hänet nimitettiin vuonna 1493 Firenzen lähettilääksi Ranskaan. Kun Medicit oli ajettu pois Firenzestä ja tasavaltaa heidän jälkeensä johtanut kansanjohtaja Girolamo Savonarola myös syösty vallasta, valittiin Soderini vuonna 1502 Firenzen elinikäiseksi gonfalonieeriksi. Elinikäisen gonfalonieerin asettamisella pyrittiin vakiinnuttamaan tasavallan poliittisia oloja, ja Soderini osoittautuikin maltilliseksi ja harkitsevaiseksi johtajaksi. Firenzen puolustus siirrettiin vuonna 1505 ulkopuolisilta palkkasotilailta kaupunkivaltion omista asukkaista muodostetulle kansalaisarmeijalle, mikä oli ollut Soderinin kyvykkään alaisen Niccolò Machiavellin ehdotus. Pitkään jatkunut sota Firenzen ja Pisan välillä päättyi voittoon vuonna 1509, kun firenzeläiset valtasivat Pisan. Suurvaltapolitiikassa Soderini piti Firenzen Ranskan liittolaisena.
Vuonna 1512 Espanjan tukema Pyhä liiga valloitti Firenzen, ajoi Soderinin maanpakoon ja palautti Medicit valtaan. Soderini eli Ragusassa, kunnes uusi Medici-sukuinen paavi Leo X kutsui hänet Roomaan. Soderini ei voinut palata Firenzeen, joten hän asui Roomassa kuolemaansa asti.
Kari Hietalahden filmografia ja esiintymiset

Tämä on Kari Hietalahden filmografia.
Open Records

Open Records (myöhemmin nimellä Turnin' Records) oli suomalainen levy-yhtiö, jonka perustivat vuonna 1998 Skem ja Sport. Se oli ensimmäinen suomalaiseen suomalainen hip hopiin erikoistunut levy-yhtiö. Syksyllä 2004 Open Records vaihtoi nimensä Turnin' Recordsiksi. Open Recordsin nimellä on kuitenkin julkaistu myöhemmin Petri Nygårdin levyjä.
Open Records tunnettiin toimintansa aikana erityisesti kokoelmistaan. Kokoelmien lisäksi Open Recordsin nimellä julkaistiin Nygårdin, Nueran ja Raimssin levyjä. Levy-yhtiön nimen vaihduttua Turnin' Recordsiksi yhtiö julkaisi Nygårdin lisäksi muun muassa Raimssin, Maajoukkueen ja Opaalin tuotantoa. Levyjulkaisujen lisäksi Skem ja Sport järjestivät Turnin' Fest -tapahtumia, joissa esiintyivät levy-yhtiön silloiset artistit. Lisäksi Helsingissä ja Tampereella toimi vuosina 2002–2010 kaksi Turnin' Point -vaateliikettä.
Open Recordsin yhdessä Pokon kanssa julkaisema Petri Nygårdin albumi "Mun levy!" oli Suomen virallisella albumilistalla 11 viikkoa, joista kaksi ensimmäisellä sijalla. Vuonna 2011 Open Recordsin julkaisema Nyågrdin pitkäsoitto "Kaikki tai ei mitään" pysyi albumilistalla 30 viikkoa.
Stefan Kapłaniak

Stefan Kapłaniak (10. huhtikuuta 1933 Szczawnica – 8. elokuuta 2021 Chicago, Yhdysvallat) oli puolalainen ratameloja, olympiamitalisti, maailman- ja euroopanmestari.
Kapłaniak ja Władysław Zieliński voittivat kajakkikaksikoiden 1 000 metrillä olympiapronssia Roomassa 1960. Hän kilpaili olympiatasolla myös Melbournessa 1956 ja Tokiossa 1964 sijoittuen pronssinsa lisäksi parhaimmillaan neljänneksi Melbournen kisojen kajakkiyksiköiden 1 000 metrillä sekä Rooman kisojen 4×500 metrin kajakkiyksikköviestissä. MM-kilpailuista Kapłaniak voitti Prahassa 1958 sekä kajakkiyksiköiden että -kaksikoiden 500 metrin mestaruuden. EM-kilpailuista Kapłaniakille kertyi neljä mitalia joista kirkkaimpana kajakkiyksiköiden 500 metrin kulta vuonna 1959. Kapłaniak kuoli Yhdysvaltain Chicagossa 88-vuotiaana 8. elokuuta 2021.
William Thomas Best

William Thomas Best (13. elokuuta 1826 – 10. toukokuuta 1897) oli brittiläinen urkuri ja säveltäjä.
Best sai opetusta urkuri, säveltäjä John Richardsonilta. Hän piti monia resitaaleja esimerkiksi Italiassa, jossa hän esiintyi Franz Lisztin läsnä ollessa. Hän myös vihki käyttöön urkuja esimerkiksi Royal Albert Hallissa. Best laati omien sävellystensä lisäksi editioita Johann Sebastian Bachin, Georg Friedrich Händelin ja Felix Mendelssohnin teoksista.
Uzel

Uzel on kunta läntisessä Ranskassa Côtes-d'Armorin departementissa Bretagnen alueella. Se sijaitsee noin 30 kilometriä Saint-Brieuc’n kaupungista etelään.
Uzel oli merkittävä kutomateollisuuskeskus, jonka pellavakankaita vietiin 1600-luvulta 1800-luvulle Saint-Malon kautta Latinalaiseen Amerikaan. Uzelissa on kudontamuseo "Musée du tissage", jonka työpajassa on esillä perinteisten kangaspuiden lisäksi Jacquardin kutomakone, joka oli aikanaan vallankumouksellinen.
Tiedän hyvää sen tekevän meille

Tiedän hyvää sen tekevän meille on suomalaisen iskelmälaulaja Kikan debyyttialbumin "Mä haluun viihdyttää" toinen single. Singlen B-puolella on kappale "On nuori ilta tää".
Musiikkivideo.
Kappaleeseen tehdyllä musiikkivideolla Kikka tanssii yksin lavalla. Hän tanssii tyylilleen ominaisesti liikuttamalla runsaasti käsiään. Välillä hän istuu lavalla olevalle valkoiselle wieniläistuolille. Wieniläistuolin muodot toistuvat myös grafiikkana videolla. Video on voinut saada vaikutteita Madonnan "Open Your Heart" -kappaleen musiikkivideolta, jossa Madonna tanssii lavalla mustan wieniläistuolin päällä.
Södra Sjundeå Ungdomsförening

Södra Sjundeå Ungdomsförening on siuntiolainen, ruotsinkielinen nuorisoseura, joka on perustettu 5. helmikuuta 1915 ja rekisteröity vuonna 1920. Seura toimii Etelä-Siuntiossa. Seuran pääasiallinen tavoite on ylläpitää vuosina 1932-1933 rakennettua nuorisoseurantalo Borgvikiä Siuntiossa. Seura on Nylands Svenska Ungdomsförbund:n jäsen.
Seurantalo Borgvik.
Seurantalo Borgvik valmistui vuonna 1933 Vikträsket järven rannalle. Seurantalossa on juhlasali, jonne mahtuu noin sata henkeä. Nuorisoseura vuokraa tilaa erilaisiin tapahtumiin. Vuokraustoiminnan lisäksi seura itsekin järjestää talossa tapahtumia, kuten loppiaisjuhlia, teatteriesityksiä ja sunnuntaibingoja.
Porkkalan vuokra-aikana Borgvik toimi elokuvateatterina.
NHL-kausi 2021–2022

NHL-kausi 2021–2022 oli National Hockey Leaguen 104. kausi. Runkosarja alkoi 12. lokakuuta 2021. Liiga laajentui 32 joukkueeseen, kun Seattle Kraken aloitti pelaamisen tällä kaudella Läntisen konferenssin Tyynenmeren divisioonassa. Joukkueiden tasaamiseksi neljään kahdeksan joukkueen divisioonaan Arizona Coyotes siirtyi Tyynestämerestä Keskiseen divisioonaan.
 ensimmäisen valinnan sai Buffalo Sabres, joka valitsi kanadalaispuolustaja Owen Powerin.
Kauden ohjelma.
Tähdistöottelu.
Kauden tähdistöottelu "2022 All-Star Game" pelattiin Vegas Golden Knightsin kotiareena T-Mobile Arenalla viikonloppuna 4. – 5. helmikuuta 2022.
Archie Bunker

Archibald ”Archie” Bunker on fiktiivinen hahmo 1970-luvun amerikkalaisesta tilannekomediasta "Perhe on pahin". Hahmoa näytteli Carroll O’Connor. 
Archie Bunker kuuluu amerikkalaisen television kaikkien aikojen suosituimpien TV-hahmojen joukkoon. Vuonna 2005 Archie Bunker valittiin Bravon 100 suurimman TV-hahmon listauksessa ensimmäiseksi. Archien tuoli on Yhdysvaltain historian museon pysyvässä kokoelmassa.
Geoje

Geoje () on kaupunki Etelä-Koreassa Etelä-Gyeongsangin provinssissa samannimisellä saarella Busanin satamakaupungin lounaispuolella.
Björnträsk Allmogeförening

Björnträsk Allmogeförening rf on vuonna 1903 perustettu siuntiolainen, ruotsinkielinen maalaisseura ja Siuntion vanhin yhä edelleen toimiva yhdistys. Yhdistys ylläpitää Siuntion Niemenkylässä Björknäsin seurojentaloa, jossa järjestetään muun muassa vuosittain kesäiltamat juhannuksen jälkeen. Oman toimintansa lisäksi yhdistys vuokraa tilaa erilaisiin juhliin. Yhdistyksen toiminnasta on kirjoitettu historiikki "Kultur med bondförstånd: Björnträsk allmogeförening 100 år" yhdistyksen 100-vuotisjuhlan kunniaksi.
Lux Musicae

Lux Musicae on vuosittain toistuva musiikkifestivaali Siuntiossa, Uudellamaalla. Festivaali järjestetään yleensä marraskuussa ja siihen yhdistyy tärkeänä osana musiikin lisäksi valot. Festivaalin konserttipaikkoina ovat toimineet muun muassa Siuntion Pyhän Pietarin kirkko, Sjundbyn linna, Suitian linna ja Siuntion kunnankirjasto. Musiikkiesityksissä yhdistellään usein vanhaa ja uutta musiikkia. Festivaali on teemoitettu vuosittain ja vuonna 2021 Lux Musicaen teemana oli "Uusin sävelin - Mot nya toner". Musiikkifestivaalin johtajana toimii Arja Alho. 
Lux Musicaen järjestää Siuntio Soi - Musik i Sjundeå -yhdistys. Festivaalia on tukenut esimerkiksi Konstsamfundet, Siuntion kunta, Varuboden-Osla ja Taiteen edistämiskeskus. Yhteistyökumppaneina festivaalissa on usein myös siuntiolaisia järjestöjä, kuten Siuntion seurakuntayhtymä ja Lions Clun Siuntio-Sjundeå.
Kiihkeät tuulet (kappale)

Kiihkeät tuulet on suomalaisen laulajan Kikan nimikkosingle albumilta "Kiihkeät tuulet" vuodelta 1990. Kappaleen ovat tuottaneet Juha Vainio ja Veikko Samuli. Singlen B-puolella on niin ikään Vainion ja Samulin tekemä ja tuottama kappale "Aito frendi".
Saginaw Grant

Saginaw Morgan Grant (20. heinäkuuta 1936 – 28. heinäkuuta 2021) oli yhdysvaltalainen näyttelijä ja puhuja. Hän oli myös perinteisen tanssin esittelijä.
Grant syntyi vuonna 1936 Pawneessa, Oklahomassa. Hänen vanhempansa olivat Sarah ja Austin Grant Sr. Hän vietti nuoruutensa maaseudulla kahden veljen ja sisaren kanssa, ja hänen isosiänsä Kirvin oli arvostettu periteisen lääkehoidon tietäjä ja myös toinen isoisä Saginawin oli hyvin perehtynyt perinteisiin ja intiaanien uskontoon. He opettivat hänelle tapoja, perinteistä kulttuuria ja hän omaksui heiltä heidän elämäntapansa. Heidän kanssaan hän pääsi myös näkemään seremonioita joita vain harvat pääsivät näkemään. Käytyään lukion hän meni Yhdysvaltojen merijalkaväen. Sieltä päästyän hän oli Oklahomassa töissä eri alojen töissä. Hän kiersi puhumassa periteisestä kulttuurista ja kerran eräässä hänen puhetilaisuudessaan 1980-luvulla eräs mies kysyi lähtisikö hän esiintymään automainokseen. Hän lähti siihen ja teki siitä lähtien työtä näyttelijänä.
Grant kuoli Hollywoodissa, Kaliforniassa 28. heinäkuuta 2021. Hän oli kuollessaan 85-vuotias.
Rooleja.
Lähde:
Rockwallin piirikunta

 
Rockwallin piirikunta () on Yhdysvaltojen Texasin osavaltiossa sijaitseva piirikunta. Sen väkiluku oli 104 915 vuonna 2019. Piirikunnan hallintokeskus on Rockwallin kaupunki. Piirikunta perustettiin vuonna 1873.
Jääkiekon Suomen Cup 2021

Jääkiekon Suomen Cup 2021 oli 16. Suomen Cup ja siinä pelasivat kaikki Mestiksen ja Suomi-sarjan joukkueet sekä 27 II-divisioonan joukkuetta.
Joukkueet.
Mestis
Suomi-sarja
II-divisioona
Myös II-divisioonan LLuja, Pyry Ak ja TeKi ilmoittautuivat, mutta luopuivat myöhemmin paikoistaan.
Ottelut.
1. kierros.
1. kierroksella pelasivat II-divisioonan joukkueet. Otteluparien ja lohkojen voittajat etenivät 2. kierrokselle.
2. kierros.
2. kierroksella mukaan liittyivät Suomi-sarjan joukkueet lukuun ottamatta edelliskauden finalisteja Karhu HT:ta ja Haukkoja. Lohkojen voittajat etenivät seuraavalle kierrokselle.
3. kierros.
3. kierroksella mukaan liittyivät Mestiksen joukkueet sekä Suomi-sarjasta Karhu HT ja Haukat. Lohkojen voittajat etenevät puolivälieriin.
Puolivälierät.
Puolivälierät pelattiin paras kahdesta -menetelmällä. Otteluparien voittajat etenivät välieriin.
Välierät.
Välierät pelattiin paras kahdesta -menetelmällä. Otteluparien voittajat etenivät loppuotteluun.
Loppuottelu.
Loppuottelu pelattiin Karjala-turnauksen yhteydessä Hartwall Arenalla.
Agony (videopeli)

Agony on Art &amp; Magicin kehittämä ja Psygnosis-pelitalon julkaisema shoot 'em up. Peli on julkaistu vuonna Amigalle.
Kehitys.
Belgialainen studio Art &amp; Magic kehitti aiemmin Amigalle pelin "Unreal", joka oli graafisesti edistyksellinen. "Agony" oli studion tekninen mestariteos. Studion tavoitteena oli ylittää toinen Psygnosiksen julkaisema peli "Shadow of the Beast".
Pelin ohjelmoija Yves Grolet kehitti tekniikan kolmelle päällekkäiselle kerrokselle, joka oli uutta tuolloin. Pelin demoa esiteltiin Psygonisille vuonna 1991 ECTS-messuilla, jonka jälkeen he tekivät sopimuksen.
Peliin oli tekeillä taustatarinan kertova alkuanimaatio, johon graafikko Marc Albinet oli jo tehnyt työtä, kun se päätettiin jättää pois: animaatio olisi vaatinut ylimääräisen levykkeen, joka olisi nostanut kustannuksia. Taustatarina jäi lopulta lyhyeksi tekstiksi.
Pelin latausruuduissa käytetään Franck Sauerin töitä.
Pelissä käytetään Amigan apusuorittimen toimintoa, jolla väripalettia vaihdetaan joka toiseen kuvaan: liikkuvassa kuvassa efekti näyttää sulavammalta värien gradianttina, mutta joka taas ei näy hyvin emulaattoreilla tai kuvakaappauksissa.
Musiikki.
Pelin valikkomusiikin on tehnyt Tim Wright. Musiikkia plagiarisoitiin Dimmu Borgirin julkaisemassa kappaleessa "Sorgens Kammer", joka jätettiin tästä johtuen pois yhtyeen albumilta "Stormblåst".
Pelin aikana kuultavan musiikin on tehnyt Jeroen Tel.
Vastaanotto.
Peli on saanut "CU Amiga" -lehden arvostelussa arvosanaksi 85%.
Dmitri Prigov

Dmitri Prigov (1940 Moskova, Neuvostoliitto – 16. heinäkuuta 2007) oli venäläinen runoilija ja kuvataiteilija.
Prigov oli neuvostoaikainen toisinajattelija. Hän valmistui 1967 kuvanveistäjäksi Moskovan Stroganov-akatemiasta. Hän kuului neuvostoajan merkittävimpiin avantgardisteihin, ja nonkonformistina hän ei saanut helposti julkisuuteen tuotantoaan, mutta venäläisen älymystön piirissä hän oli suosittu.
Suomennettuja runoja.
Antologiassa: "Maailman runosydän", toim. Hannu Tarmio ja Janne Tarmio, WSOY Helsinki 1998 
Antologiassa: "Päämäärä vie meitä ympyrää: uuden venäläisen avantgarderunouden antologia", toim. ja suom. Jukka Mallinen, Helsinki: Tamara-press 1989
Tabuk (kaupunki Saudi-Arabiassa)

Tabuk () on kaupunki Tabukin provinssissa Saudi-Arabian luoteisosassa. Se on provinssinsa pääkaupunki. Vuoden 2010 väestönlaskennan mukaan kaupungissa asui 512 629 asukasta ja se on siten Saudi-Arabian kahdeksanneksi suurin kaupunki.
Tabukissa vallitsee aavikkoilmasto. Vuorokauden ylin lämpötila vaihtelee 18–39 °C:n välillä ja alin lämpötila 4–24 °C:n välillä. Viilein kuukausi on tammikuu ja lämpimin elokuu. Vuosittainen sadanta on noin 30 millimetriä. Sateisin kuukausi on tammikuu, jolloin sataa noin kuusi millimetriä. Kesäkuun ja syyskuun välisenä aikana sadetta ei saada juuri lainkaan.
Lucas Bergström

Lucas Bergström (s. 5. syyskuuta 2002 Parainen) on suomalainen jalkapalloilija, pelipaikaltaan maalivahti, joka edustaa seuratasolla Espanjan La Ligassa pelaavaa RCD Mallorcaa. Hän on pituudeltaan 205-senttimetrinen.
Paraisilta kotoisin oleva Bergström pelasi nuorempana Pargas Idrottsföreningissä sekä keskikentällä että maalivahtina. Paraisilta hän siirtyi Turun Palloseuraan maalivahdiksi. Vuonna 2017 hän siirtyi Chelseaan Englantiin. Hän solmi vuonna 2020 neljän vuoden ammattilaissopimuksen Chelsean kanssa. Hän pelasi kauden 2020–2021 Chelsean alle 23-vuotiaiden joukkueessa. Hän on vuoden 2021 elokuusta harjoitellut seuran edustusjoukkueen kanssa. Hän pelasi jo kauden 2021–2022 harjoitusotteluissa edustusjoukkueessa. Kauden 2022–2023 avauspuoliskon hän oli lainalla Peterboroughissa, jossa pelasi 21 Englannin ykkösliigan ottelua. Kaudella 2023–2024 hän oli vaihtopenkillä 15:ssä Chelsean Valioliiga-ottelussa, muttei päässyt kentälle. Kevätkaudella 2024 hän pelasi lainasopimuksella ruotsalaisessa IF Brommapojkarnassa kolme Allsvenskan-ottelua. Toukokuussa 2025 Bergström oli vaihtopenkillä Chelsean voittaessa Konferenssiliigan loppuottelussa Real Betisin. Bergström vaihtoi seuraa kauden vaihtuessa kesällä 2025. Hän siirtyi kaksivuotisella sopimuksella Espanjan pääsarjaseura RCD Mallorcan varamaalivahdiksi. Hän debytoi La Ligassa 2. marraskuuta 0–3-tappioon päättyneessä ottelussa Real Betisiä vastaan.
Bergström pelasi Suomen 16- ja 17-vuotiaiden maajoukkueissa, jälkimmäisessä myös yhden EM-karsintaottelun. Alle 21-vuotiaiden maajoukkueessa hän pelasi ensimmäisen ottelunsa vuonna 2023. Bergström oli Suomen maalilla kaikissa kolmessa Suomen ottelussa alle 21-vuotiaiden EM-kilpailuissa 2025.
Suomen A-maajoukkueessa hän on pelannut toistaiseksi ainoan ottelunsa ystävyysottelussa Ruotsia vastaan tammikuussa 2023.
Ingrid Remmers

Ingrid Remmers (26. maaliskuuta 1965 Ibbenbüren – 9. elokuuta 2021) oli saksalainen poliitikko. Hän edusti Vasemmistoa ja toimi liittopäivien jäsenenä Nordrhein-Westfalenin osavaltiosta vuodesta 2009 vuoteen 2013, ja vuodesta 2017 aina kuolemaansa asti 2021.
Lepakkoankka

Lepakkoankka on Touho Ankan salainen alter ego. Lepakkoankka on esiintynyt Suomessa julkaistuissa sarjakuvissa harvoin. Ensimmäistä kertaa hänet nähtiin Suomessa Aku Ankan taskukirjassa 142: Antiikin ihmeet. Silloin hänet nähtiin vain vilaukselta. Ensimmäistä kertaa kunnolla Suomessa hänet nähtiin Aku Ankan taskukirjojen teemanumerossa 23: Ultrasankarit vs. Paha Seiska, jossa hän taistelee Ultrasankarien (Taikaviitan, Viitattaren, Superhessun, Rautahansun, Neliapilan ja Eka Vekaran) kanssa Pahaa Seiskaa (Mustaa Pekkaa, Mustakaapua, Rahoittajaa, Velmu Viurusilmää, Saastuttajaa, Spektroa ja Zafirea) vastaan. Lepakkoankkaa nähdään eniten Brasiliassa. Lepakkoankkaa ei nähdä usein Suomessa, koska hänen tarinoitaan käännetään brasilialaisista tarinoista, joissa käytetään paljon harvoin esiintyviä, unohdettuja ja kokonaan uusia hahmoja, ja suomenkielisiin tarinoihin ei haluta epävirallisia hahmoja.
Fredrik Haupt

Friedrich (Fredrik) Wilhelm ”Fritz” Haupt (12. joulukuuta 1885 Helsinki – 9. lokakuuta 1931 Helsingin mlk) oli suomalainen juristi, joka toimi muun muassa Helsingin pitäjän nimismiehenä. Sisällissodan jälkiselvittelyjen aikana hän oli osaltaan vastuussa useiden kymmenien seudun punakaartilaisten laittomista teloituksista.
Elämä.
Fredrik Haupt syntyi Helsingissä kapellimestari Christian Hauptin perheeseen. Haupt varttui Loviisassa ja kirjoitti ylioppilaaksi Borgå gymnasiumista vuonna 1903, jonka jälkeen hän opiskeli oikeustiedettä Helsingin yliopistossa. Vuodesta 1909 lähtien Haupt toimi Helsingin pitäjän apulaisnimismiehenä. 
Marraskuun 1917 yleislakon aikana Haupt haavoittui vakavasti häntä pidättämään tulleita työväen järjestyskaartilaisia vastaan käydyssä tulitaistelussa. Sisällissodan jälkeen toukokuusssa 1918 Helsingin pitäjän nimismies Ernst Sohlman sekä apulaisnimismiehet Haupt ja Juho Hagberg ryhtyivät jäljittämään paikallisia punakaartilaisia Etelä-Suomen vankileireiltä. Tämän seurauksena kesäkuun alkuun mennessä teloitettiin ilman oikeudenkäyntiä lähes sata Helsingin pitäjän punakaartilaista. Omaiset tekivät myöhemmin lukuisia kanteluita viranomaisille, mutta teloittajina toimineet suojeluskuntalaiset tai heidän esimiehensä Sohlman, Haupt ja Hagberg eivät joutuneet oikeudelliseen vastuuseen.
Vuodesta 1919 lähtien Haupt piti asianajotoimistoa Malmilla. Hänen uutisoitiin kavaltaneen satojatuhansia markkoja hoitamiensa kuolinpesien varoja. Vuoden 1931 alusta lähtien Haupt hoiti nimismiehen virkaa Malmilla. Hän erosi virastaan elokuun 1931 alussa ja ampui itseään kotonaan Malmilla 9. lokakuuta. Haupt toimitettiin Malmin sairaalaan, jossa hän kuoli myöhemmin samana iltana. Haupt oli yrittänyt ampua itsensä jo aikaisemmin elokuun alussa, mutta tuolloin hänet saatiin pelastettua. Haupt on haudattu Malmin hautausmaalle.
Kuultopyyhältäjä

Kuultopyyhältäjä ("Parapriacanthus ransonneti") on pyyhältäjiin kuuluva kalalaji. Lajia tavataan Indopasifiselta merialueelta.
Koko ja ulkonäkö.
Kuultopyyhältäjä voi kasvaa suurimmillaan noin 8–10 cm pitkäksi. Laji on ruumiinrakenteeltaan ovaalinmuotoinen ja sen selkäevä on lyhyehkö. Lajin pyrstöevä on haarautunut. Kuultopyyhältäjän ruumis on osittain läpikuultava. Pää ja suuret silmät ovat väriltään keltaiset, vatsa on harmaa ja muu ruumis vaaleanpunertava. Kuultopyyhältäjällä on bioluminoiva elin ja se saa valoatuottavan lusiferaasientsyymin ravinnostaan.
Levinneisyys ja elintavat.
Kuultopyyhältäjän levinneisyysalue ulottuu Etelä-Afrikasta Punaisellemerelle ja edelleen itään Marshallinsaarille asti. Lajin elinympäristöä ovat matalat riutat. Se liikkuu öisin suurina parvina ja piilottelee päivisin luolissa. Kuultopyyhältäjän ravintoa ovat planktonäyriäiset.
Seura (täsmennyssivu)

Seura voi tarkoittaa
Dudley Buck

Dudley Buck (19. maaliskuuta 1839 Hartford, Connecticut – 6. lokakuuta 1909) oli yhdysvaltalainen urkuri ja säveltäjä.
Buck aloitti pianotunneilla käymisen 16-vuotiaana. Vuonna 1858 hän muutti Leipzigiin opiskelemaan muiden muassa Moritz Hauptmannin, Johann Gottlob Schneider nuoremman ja Ignaz Moschelesin johdolla. Vuonna 1860 hän jatkoi urkuopintoja Schneiderin johdolla Dresdenissä. Vietettyään vuoden Pariisissa Buck palasi Hartfordiin, jossa pääsi North Congregational Churchin urkuriksi. Hän työskenteli myös Chicagossa, Bostonissa sekä New Yorkissa ja aloitti kiertämisen konserttiurkurina. Hän kuului New England Conservatory of Musicin henkilökuntaan.
Buckilla oli keskeinen rooli urku- ja kuoromusiikin kehittämisessä Yhdysvalloissa. Hän sävelsi muun muassa ensimmäisen yhdysvaltalaisen urkusonaatin, hengellisiä sekä maallisia kantaatteja ja motetteja. Hän julkaisi opetuskäyttöön suunnattuja tekstejä, joihin kuuluivat "Illustrations in Choir Accompaniment with Hints on Registration" (1877) ja "The Influence of the Organ in History" (1882). Vuonna 1898 Buck valittiin National Institute of Arts and Lettersin jäseneksi.
Covered in Blood

Covered In Blood on Arch Enemyn kokoelma-albumi, joka sisältää kaikki yhtyeen äänittämät cover-kappaleet.
Johan Emil Furuhjelm

Johan Emil Furuhjelm (18. heinäkuuta 1834 Hauho – 19. huhtikuuta 1901 Lammi) oli suomalainen metsänhoitaja, opettaja ja valtiopäivämies. 
Furuhjelmin vanhemmat olivat kollegiasessori Carl Emil Furuhjelm ja Margaretha Charlotta Gripenberg ja puoliso vuodesta 1874 Marie Louise Gripenberg. Furuhjelm tuli ylioppilaaksi Helsingissä 1853 ja valmistui filosofian maisteriksi 1857. Hän harjoitti metsäopintoja Tharandtissa ja suoritti metsänhoitajan tutkinnon 1859. Evon metsäopiston luonnonhistorian ja kemian lehtorina Furuhjelm toimi vuodesta 1861. Hän oli valtiopäiväedustaja aatelissäädyssä 1867.
Conrad Osvald Hjerta

Conrad (Konrad) Osvald Hjerta (25. elokuuta 1832 Viapori – 17. helmikuuta 1897 Kankaanpää) oli suomalainen vapaaherra, metsänhoitaja ja valtiopäivämies. 
Hjertan vanhemmat olivat alikapteeni, vapaaherra Gustaf Wilhelm Hjerta ja Aurora Ulrika Wänman. Hjerta tuli ylioppilaaksi 1854 ja valmistui metsänhoitajaksi Evon metsäopistosta 1861. Hän oli aluemetsänhoitaja Muoniossa, Perhossa ja Kankaanpäässä 1865–1897. Hjerta oli valtiopäiväedustaja aatelissäädyssä 1867.
Onnen nainenkin silloin vasta saa

Onnen nainenkin silloin vasta saa on suomalaisen laulajan Kikan single vuodelta 1991. Kappaleen ovat tuottaneet Ilkka Vainio ja Veikko Samuli salanimillä Kristiina Sydänmaa (Vainio) ja Inari Katramo (Samuli). Singlen B-puolella on niin ikään Vainion ja Samulin tekemä ja tuottama kappale "Geisha mä olen sun". Molemmat kappaleet julkaistiin albumilla "Kikka 3" (1991). 
"Onnen nainenkin silloin vasta saa" oli Kikan ensimmäinen single Junnu Vainion kuoleman jälkeen. Ilkka Vainio otti isänsä paikan Kikan laulujen sanoittajana ja tuottajana. Kappaleeseen otettiin vaikutteita Yhdysvalloissa suursuosioon nousseesta rap-musiikista. "Onnen nainenkin silloin vasta saa" on ensimmäinen levytetty suomalaissävellys, jossa nainen räppää.
Radion ja myynnin listasijoituksilla mitattuna kappale on Kikan menestynein single.
Musiikkivideo.
Kappaleeseen tehdyllä musiikkivideolla Kikka tanssii valaistulla tanssilattialla tyylilleen ominaisesti runsaasti käsiään liikuttaen. Hänen vierellään on suuren osan videon ajasta kaksi miestanssijaa. Ajoittain valaistus on sellainen, että sekä Kikasta että tanssijoista näkyy vain siluetti. Asuna Kikalla on yläosana vaaleanpunainen toppi, leveä musta nahkavyö ja alaosana vaaleat kivipestyt ja hieman parsitut farkut. Yläosan topissa on Cone bra -malliset rintaliivit, jotka muistuttavat Madonnan vuonna 1990 Blond Ambition -kiertueella käyttämiä Jean-Paul Gaultierin suunnittelemia rintaliivejä. Myös Kikan tukan stailaus muistuttaa Madonnan Blond Ambition -kiertueen stailausta, jossa tukka on tiukalla pitkällä ponihännällä.
Gustaf Magnus Leonard Jägerskiöld

Gustaf Magnus Leonard Jägerskiöld (4. kesäkuuta 1831 Kemiö – 3. helmikuuta 1871 Helsinki) oli suomalainen upseeri ja valtiopäivämies.
Jägerskiöldin vanhemmat olivat eversti Christer Ludvig Jägerskiöld ja Hedvig Gustava Kristina Taube ja puoliso vuodesta 1864 Johanna Vilhelmina Augusta Ramsay (k. 1926), jalkaväenkenraali Anders Edvard Ramsayn tytär. Heidän poikansa oli professori Leonard Jägerskiöld. Krister Ludvig Reinhold Jägerskiöld oli puolestaan Gustaf Magnus Leonard Jägerskiöldin veli. Jägerskiöld oli merikadetti Pietarissa ja palveli sitten venäläisissä ja suomalaisissa joukko-osastoissa. Luutnantti hänestä tuli 1854, kapteeniluutnantti 1862 ja toisen luokan kapteeni 1870.
Jägerskiöld oli valtiopäiväedustaja aatelissäädyssä 1863–1864 ja 1867.
Noeasy

Noeasy (tyyliteltynä NOEASY) on eteläkorealaisen Stray Kidsin toinen studioalbumi. Albumi julkaistiin JYP Entertainmentin ja Dreamusin kautta 23. elokuuta 2021. Albumin tuottamisesta vastasi yhtyeen tuottajaryhmä 3racha. Albumi sisältää 14 kappaletta, mukaan lukien nimikkosinglen ”Thunderous” ja singlet ”Wolfgang” ja ””.
Tausta.
Korealainen uutissivusto "SpoTV News" uutisoi kesäkuussa 2021, että Stray Kids tulisi julkaisemaan uuden studioalbumin. Yhtye oli aiemmin samassa kuussa voittanut Mnetin musiikkiohjelman "." JYP Entertainment vahvisti pian tiedon uudesta albumista. Noin kuukausi tiedon jälkeen, yhtye julkaisi trailerin tulevasta albumistaan, jonka nimeksi julkistettiin "Noeasy". Albumin nimi on sanaleikki englanninkielisestä sanasta "noisy" (suom. "äänekäs").
Ennen trailerin julkaisua, yhtye julkaisi nettisarjan "SKZ Camp Song: Howl in Harmony". Sarjassa yhtye jakautui pienryhmiin, ja jokainen ryhmä tuotti oman kappaleen. Han, Seungmin ja I.N tuottivat kappaleen ”Gone Away”, Lee Know, Changbin ja Felix kappaleen ”Surfin’” ja Bang Chan ja Hyunjin kappaleen ”Red Lights”.
Tuottaminen.
Albumi on kestoltaan 46 minuuttia ja 35 sekuntia, ja se koostuu 14 kappaleesta. Albumi sitoo eri genrejä yhteen, kuten esimerkiksi hip hopia, trappia, R&amp;B:tä, EDM:ää, poppia ja rockia. Lähes kaikki kappaleet on sanoittanut ja säveltänyt 3racha, joka koostuu yhtyeen kolmesta jäsenestä – Bang Chan, Changbin ja Han. Heidän lisäkseen tuottamiseen osallistuivat muun muassa tuottajat Versachoi, Krysta Youngs, HotSauce ja Hong Ji-sang.
Vastaanotto.
Elokuussa 2021 uutisoitiin, että albumin ennakkotilaukset olivat ylittäneet 830 000 kappaleen määrän. Edeltäjää, "In生" -albumia ennakkotilattiin 300 000 kappaletta, joten yhtye rikkoi aikaisemman ennätyksensä. Albumin julkaisupäivänä ilmoitettiin, että ennakkotilaukset olivat ylittäneet 930 000 kappaleen määrän. Elokuun 31. päivä albumista tuli JYP Entertainmentin ensimmäinen albumi, joka myi yli miljoona kappaletta. Vuoden 2021 loppuun mennessä albumi oli myynyt yli 1,3 miljoonaa kappaletta.
Kappaleet.
Studioalbumin kappalelista:
Tielampi (Kivijärvi)

Tielampi on Keski-Suomessa Kivijärvellä Riihiperän lähellä sijaitseva lampi.
Maantietoa.
Lampi on 590 metriä pitkä, 110 metriä leveä, ja sen pinta-ala on 4,0 hehtaaria. Lammella ei ole kartan mukaan saaria. Lampi on luodattu ja siitä on julkaistu syvyyskartat. Lammen tilavuudeksi on saatu 224 200 kuutiometriä. Sen keskisyvyys on 5,7 metriä ja suurin syvyys on 13,9 metriä. Sen rantaviivan pituus on 1,3 kilometriä.
Vesistösuhteet.
Lampi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Keiteleen pohjoisosan alueella (14.43), jonka Muuruejärven alueeseen (14.432) se kuuluu. Lammen vedenpinnan korkeus on 153,5 metriä mpy.
Riihilampi (Kivijärvi)

Riihilampi on Keski-Suomessa Kivijärvellä Riihiperän lähellä sijaitseva lampi.
Maantietoa.
Lampi on 710 metriä pitkä, 250 metriä leveä, ja sen pinta-ala on 11,0 hehtaaria. Lammella ei ole kartan mukaan saaria. Lampi on luodattu ja siitä on julkaistu syvyyskartat. Lammen tilavuudeksi on saatu 367 100 kuutiometriä. Sen keskisyvyys on 3,3 metriä ja suurin syvyys on 10,8 metriä. Sen rantaviivan pituus on 1,8 kilometriä.
Vesistösuhteet.
Lampi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Keiteleen pohjoisosan alueella (14.43), jonka Muuruejärven alueeseen (14.432) se kuuluu. Lammen vedenpinnan korkeus on 166,4 metriä mpy.